Ди ныбжьыщIэхэр нэхъ лъэщт
«Налшык» спорткомплексым щекIуэкIащ стIолыщхьэ теннисымкIэ Кавказ Ищхъэрэ федеральнэ щIыналъэм и зэхьэзэхуэ. Абы щызэпеуащ Ставрополь крайм, Дагъыстэн, Осетие Ищхъэрэ-Алание, Къэбэрдей-Балъкъэр республикэхэм щыщхэу 2002 гъэм къалъхуа е нэхъыщIэ спортсмени 100-м щIигъу.
ЩIалэхэми хъыджэбзхэми я гуп зэхьэзэхуэм нэхъ лъэщу къыщыщIэкIащ Къэбэрдей-Балъкъэрым и спортсменхэр. ЕтIуанэ увыпIэхэр яубыдащ Ставрополь крайм и теннисистхэм. Абыхэм къакIэлъокIуэ Дагъыстэным къикIахэр.
Щхьэзакъуэ зэпеуэм пашэныгъэр щаубыдащ Шэшэн Андемыр (КъБР), Саидовэ Аймесей (Дагъыстэн). ТIурытI зэхьэзэхуэм щIалэ цIыкIухэм я деж щытекIуащ Ставрополь крайм къикIа Журавлёв Евгенийрэ Конюхов Ильярэ. Хъыджэбз цIыкIухэм я деж пашэныгъэр щаубыдащ Теунэ Элинэрэ Бесединэ Арианэрэ (тIури КъБР-м щыщщ). Гуп зэхэтхэм нэхъ Iэзэу къыщыщIэкIащ Къэбэрдей-Балъкъэрым щыщ Шэшэн Андемыррэ Бацаевэ Галинэрэ.
Зэхьэзэхуэм щытекIуахэмрэ къыщыхэжаныкIахэмрэ грамотэхэмрэ медалхэмрэ, «Ресо-Гарантия» страхование IуэхущIапIэмрэ «S-Group» тренажёр пэшымрэ къабгъэдэкI саугъэтхэр иратащ.
